Уважаеми родители,

 Всички семейства, чиито деца са записани за първи път в осми клас на държавно или общинско училище имат право на еднократна помощ от 300 лв. за покриване на част от разходите в началото на новата учебна 2021/2022 година. Средствата се отпускат независимо от вашите доходи при условие, че децата живеят постоянно в страната и не са настанени за отглеждане извън семейството. Помощта се предоставя и за деца, настанени в семейства на роднини, близки на детето или приемни семейства, както и на настойник/попечител, който отглежда такова дете.

 Финансовата подкрепа се отпуска след подаване на заявление-декларация. В случеите, в които дирекция „Социално подпомагане“ (ДСП) не може да получи информация по служебен път, към него се прилагат следните документи:
 - удостоверение, че детето (децата) е записано в осми клас на държавно или общинско училище;
 - копие от удостоверение за назначване на настойник или попечител.

 Заявлението се подава след записване на детето в осми клас, но не по-късно от 15 октомври 2021 г. Изключение се прави за случеите, когато поради здравословни причини, установени с протокол на лекарска консултативна комисия, детето не може да започне училище, но не по-късно от 6 месеца от започване на учебната година. Заявлението може да бъде подадено към ДСП по настоящ адрес по електронен път. Електронната услуга 3121 е за ученици, записани в осми клас. Тя е достъпна през Системата за сигурно електронно връчване на Държавна агенция „Електронно управление“, на адрес *https://edelivery.egov.bg, раздел „Заяви еУслуга“, Агенция за социално подпомагане*. Необходимите удоставерителни документи могат да бъдат прикачени и подадени по електронен път, чрез създадената от ДАЕУ е-форма на заявление. Подателят трябва да притежава Персонален идентификационен код (ПИК) на Националния осигурителен институт (НОИ), на Национална агенция за приходите (НАП), стационарен или мобилен квалифициран електронен подпис.

 При възникнали въпроси, относно заявяването на услугата можете да се обръщате към Помощен контактен център на ДАЕУ - 070020341 help@e-gov.bg